b'\n_START_ARTICLE_\nMilan Pajk (starej\xc5\xa1i)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini Janka Pajka. Ljudsko \xc5\xa1olo in 1. razred gimnazije je kon\xc4\x8dal v Brnu, ostale razrede gimnazije pa na Dunaju. Tu je nadaljeval tudi \xc5\xa1tudij na univerzi (1894-1898). Najprej je \xc5\xa1tudiral pravo, nato pa geografijo in zgodovino ter 1899 opravil profesorski izpit. Slu\xc5\xbeboval je kot suplent na gimnaziji v Kranju (1898-1899), potem na u\xc4\x8ditelji\xc5\xa1\xc4\x8du v Ljubljani (1899-1901), od 1901 pa kot profesor na realki v Ljubljani, kjer je pou\xc4\x8deval \xc5\xa1e na vi\xc5\xa1ji dekli\xc5\xa1ki \xc5\xa1oli, pedago\xc5\xa1kem te\xc4\x8daju, te\xc4\x8daju za me\xc5\xa1\xc4\x8dansko-\xc5\xa1olske u\xc4\x8ditelje in te\xc4\x8daju za pod\xc4\x8dastnike. Od 1903 je bil blagajnik Muzejskega dru\xc5\xa1tva za Kranjsko in zadnji 2 leti dopisnik centralne komisije za varstvo umetnostnih in zgodovinskih spomenikov na Dunaju. Leta 1898 je v Gabr\xc5\xa1\xc4\x8dkovi Slovanski knji\xc5\xbenici pod psevdonimom Milovan izdal romanti\xc4\x8dni igro v 3 dejanjih Mlada Zora. Napisal je \xc5\xa1tevilne \xc4\x8dlanke, razprave, ocene, poro\xc4\x8dila s podro\xc4\x8dja arheologije, geografije in zgodovine ter nekrologe, zadnja leta pa je pisal tudi zemljepisne u\xc4\x8dbenike: Zemljepis za srednje \xc5\xa1ole. Del 1 (COBISS); Zemljepis za srednje in njim sorodne \xc5\xa1ole. Del 2 (COBISS) ter sodeloval pri izdaji zemljevida slovenskega ozemlja, ki ga je izdala Slovenska matica.'